রাফাহ এলাকায় ইসরায়েলের অভিযান ‘যত দ্রুত সম্ভব’ বন্ধের আহ্বান চীনের
গাজার রাফাহ এলাকায় সামরিক অভিযান 'যত দ্রুত সম্ভব' বন্ধের জন্য ইসরায়েলের প্রতি আহ্বান জানিয়েছে চীন।
যুদ্ধ বন্ধ না হলে সেখানে 'গুরুতর মানবিক বিপর্যয়' ঘটবে বলেও সতর্ক করেছে দেশটি।
আজ মঙ্গলবার এএফপির প্রতিবেদনে এ তথ্য জানানো হয়েছে।
চীনা পররাষ্ট্র মন্ত্রণালয়ের মুখপাত্র এক বিবৃতিতে বলেছেন, 'রাফাহ এলাকার বর্তমান পরিস্থিতি খুব নিবিড়ভাবে পর্যবেক্ষণ করছে চীন। সেখানে নাগরিকদের ক্ষয়ক্ষতি এবং আন্তর্জাতিক আইন লঙ্ঘনের যেকোনো কর্মকাণ্ডের বিরোধিতা ও নিন্দা করে চীন।'
তিনি আরও বলেন, 'রাফাহ এলাকায় আরও গুরুতর মানবিক বিপর্যয় রোধ করতে এবং বেসামরিক হতাহতের ঘটনা এড়াতে ইসরায়েলকে তার সামরিক অভিযান "যত দ্রুত সম্ভব" বন্ধ করতে হবে।'
ইতোমধ্যে গাজার অন্যান্য এলাকা ছেড়ে লাখ লাখ ফিলিস্তিনি রাফাহ এলাকায় এসে আশ্রয় নিয়েছেন। এর আগে, রাফাহ এলাকাকে হামলার আওতায় রাখা হবে জানালেও এবার সেখানে অভিযান শুরু করেছে ইসরায়েল।
তবে বেসামরিক অধ্যুষিত রাফাহ এলাকায় যেন অভিযান চালানো না হয় সে বিষয়ে ইসরায়েলের প্রতি আন্তর্জাতিক চাপ বাড়ছে।

গাজার রাফাহ এলাকায় সামরিক অভিযান 'যত দ্রুত সম্ভব' বন্ধের জন্য ইসরায়েলের প্রতি আহ্বান জানিয়েছে চীন।